KOMISIJOS REGLAMENTAS (EB) Nr. 403/2006
2006 m. kovo 8 d.
nustatantis eksporto grąžinamąsias išmokas už galvijieną
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 33 straipsnio 3 dalį, 3 straipsnio treči pastraip,
kadangi:
(1)
Reglamento (EB) Nr. 1254/1999 33 straipsniu nustatoma, kad skirtumas tarp to reglamento 1 straipsnyje išvardytų produktų kainų pasaulinėje rinkoje ir tų produktų kainų Bendrijoje gali būti padengiamas eksporto grąžinamosiomis išmokomis.
(2)
Komisijos reglamentai (EEB) Nr. 32/82 (2), (EEB) Nr. 1964/82 (3), (EEB) Nr. 2388/84 (4), (EEB) Nr. 2973/79 (5) ir (EB) Nr. 2051/96 (6) nustato specialių eksporto grąžinamųjų išmokų už tam tikrus galvijienos gabalus ir tam tikrus konservuotus galvijienos produktus suteikimo sąlygas, ir paramos teikimo tam tikroms paskirties vietoms taisykles.
(3)
Dėl didėjančio galvijienos trūkumo Bendrijos rinkoje pastebimai išaugo kainos, viršydamos Reglamento (EB) Nr. 1254/1999 26 straipsnio 1 dalyje nurodytą bazinę kainą, kuri parodo norimą Bendrijos rinkos rėmimo lygį.
(4)
Auga visuomenės susirūpinimas dėl ypač dideliais atstumais eksportuojamų gyvūnų, kuriems negalima visapusiškai užtikrinti humaniško elgesio, gerovės, visų pirma tada, kai jie yra pristatomi į trečiąsias šalis. Dėl gabenimo pažymėtina, kad nepaisant gyvų gyvūnų gabenimui taikomų daugybės esminių, procedūrinių ir kontrolės reikalavimų, kurie buvo sugriežtinti 2003 m., patirtis rodo, kad ne visada yra užtikrinamas gyvūnų gerovės sąlygų laikymasis. Be to, gyvūnų gerovės standartai paskirties šalyse dažnai yra žemesni už Bendrijos standartus.
(5)
Gyvų gyvūnų eksportas skerdimui sudaro mažesnę pridėtinę vertę Bendrijai, o dėl eksporto grąžinamųjų išmokų, skiriamų už tokių gyvūnų eksportą, išauga gyvūnų gerovės sąlygų monitoringo ir kontrolės sąnaudos. Todėl, siekiant užtikrinti pusiausvyrą ir natūralią kainų bei prekybos vidaus rinkoje raidą, taip pat gyvūnų gerovę, gyvų gyvūnų eksportas į trečiąsias šalis skerdimui nebeturėtų būti skatinamas eksporto grąžinamosiomis išmokomis.
(6)
Siekiant išvengti piktnaudžiavimo susijusio su veisimui skirtais gyvais gyvūnais, eksporto grąžinamosios išmokos už grynaveislius veislinius galvijus turėtų būti sumažintos nevyresnėms kaip 30 mėnesių telyčioms ir karvėms.
(7)
Todėl 2005 m. gruodžio 23 d. Komisijos reglamentas (EB) Nr. 2147/2005, nustatantis eksporto grąžinamąsias išmokas už galvijieną (7), turėtų būti panaikintas.
(8)
Siekiant, kad kai kurie Bendrijos galvijienos produktai galėtų būti pardavinėjami tarptautinėje rinkoje, eksporto grąžinamosios išmokos turėtų būti teikiamos už kai kuriuos KN kodais 0201, 0202 ir 1602 50 klasifikuojamus produktus, vežamus į tam tikras paskirties vietas.
(9)
Eksporto grąžinamosiomis išmokomis už tam tikras galvijienos kategorijas pasinaudojama menkai. Tas pats pasakytina ir apie išmokų panaudojimą už tam tikras Bendrijos teritorijai labai artimas paskirties vietas. Tokioms kategorijoms eksporto grąžinamosios išmokos nebeturėtų būti nustatomos.
(10)
Šiame reglamente numatytos grąžinamosios išmokos yra nustatytos remiantis 1987 m. gruodžio 17 d. Komisijos reglamentu (EEB) Nr. 3846/87, nustatančiu žemės ūkio produktų, kuriems skiriamos eksporto grąžinamosios išmokos, nomenklatūrą (8), priimtoje nomenklatūroje apibrėžtais produktų kodais.
(11)
Grąžinamosios išmokos už visus sušaldytus gabalus turėtų atitikti grąžinamąsias išmokas už kitus nei suaugusių galvijų patinų šviežios arba atšaldytos mėsos gabalus.
(12)
KN kodu 1602 50 klasifikuojamų produktų patikrinimai turėtų būti paspartinti, suteikiant grąžinamąsias išmokas už šiuos produktus su sąlyga, jeigu jie yra pagaminti remiantis 1980 m. kovo 4 d. Reglamento (EEB) Nr. 565/80 dėl eksporto grąžinamųjų išmokų už žemės ūkio produktus išankstinio išmokėjimo (9) 4 straipsnio reikalavimais.
(13)
Gražinamosios išmokos turėtų būti skiriamos tik už produktus, kuriuos leidžiama laisvai gabenti Bendrijoje. Todėl norint, kad už produktus galėtų būti suteikta grąžinamoji išmoka, jie turėtų būti paženklinti sveikumo ženklu, numatytu 1964 m. birželio 26 d. Tarybos direktyvoje 64/433/EEB dėl sveikatos problemų, turinčių įtakos Bendrijos vidaus prekybai šviežia mėsa (10), 1976 m. gruodžio 21 d. Tarybos direktyvoje 77/99/EEB dėl sveikatos problemų turinčių įtakos Bendrijos vidaus prekybai mėsos produktais (11) ir 1994 m. gruodžio 14 d. Tarybos direktyvoje 94/65/EB nustatančioje maltos mėsos bei mėsos gaminių gamybos ir pateikimo į rinką reikalavimus (12).
(14)
Pagal Reglamento (EEB) Nr. 1964/82 6 straipsnio 2 dalies trečios pastraipos nuostatas speciali grąžinamoji išmoka yra sumažinama, jei eksportui skirtos mėsos be kaulų kiekis sudaro mažiau nei 95 %, bet ne mažiau nei 85 % viso iškaulinėjus gautų mėsos gabalų svorio.
(15)
Europos susitarimų kontekste vykstančiomis derybomis tarp Europos bendrijos ir Rumunijos bei Bulgarijos ypač siekiama liberalizuoti prekybą produktais, kuriems taikomas bendras atitinkamos rinkos organizavimas. Todėl šioms dviems šalims eksporto grąžinamosios išmokos turėtų būti panaikintos. Tačiau dėl šio panaikinimo neturėtų būti taikoma diferencijuota grąžinamoji išmoka už eksportą į kitas šalis.
(16)
Galvijienos vadybos komitetas nepateikė nuomonės per pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
1. Sąrašas produktų, kuriems suteikiamos grąžinamosios eksporto išmokos, kaip nurodyta Reglamento (EB) Nr. 1254/1999 33 straipsnyje, ir kurių kiekiai ir paskirties vietos yra tokie, kaip nustatyta šio reglamento priede.
2. Šie produktai turi atitikti žymėjimo sveikumo ženklu reikalavimus, pateikiamus:
-
Direktyvos 64/433/EEB I priedo XI skyriuje,
-
Direktyvos 77/99/EEB B priedo VI skyriuje,
-
Direktyvos 94/65/EB I priedo VI skyriuje.
2 straipsnis
Reglamento (EEB) Nr. 1964/82 6 straipsnio 2 dalies trečioje pastraipoje nurodytu atveju grąžinamoji išmoka už 0201 30 00 9100 produkto kodu klasifikuojamus produktus yra sumažinama 10 EUR/100 kg.
3 straipsnis
Tai, jog Rumunijai ir Bulgarijai neskiriama eksporto grąžinamoji išmoka, nereikėtų laikyti grąžinamosios išmokos diferencijavimu.
4 straipsnis
Reglamentas (EB) Nr. 2147/2005 panaikinamas.
5 straipsnis
Šis reglamentas įsigalioja 2006 m. kovo 9 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. kovo 8 d.